“พาณิชย์” เร่งผุดศูนย์ส่งเสริมการค้าชายแดนรับอาฟต้า
&#8220;พรทิวา&#8221; สั่ง &#8220;พาณิชย์&#8221; เร่งผุดศูนย์ส่งเสริมการค้าชายแดน 4 แห่งติดกัมพูชา ลาว พม่า และมาเลเซีย หวังใช้ช่วยเหลือผู้ประกอบการภูมิภาครับมือเปิดเสรีอาฟตา ดันยอดการค้าชายแดนเพิ่ม 1 ล้านล้านบาทปี 55
26 ม.ค. 2553

“พรทิวา” สั่ง “พาณิชย์” เร่งผุดศูนย์ส่งเสริมการค้าชายแดน 4 แห่งติดกัมพูชา ลาว พม่า และมาเลเซีย หวังใช้ช่วยเหลือผู้ประกอบการภูมิภาครับมือเปิดเสรีอาฟตา ดันยอดการค้าชายแดนเพิ่ม 1 ล้านล้านบาทปี 55 
นายวิจักร วิเศษน้อย อธิบดีกรมการค้าต่างประเทศ เปิดเผยว่า กรมฯ มีแผนจัดตั้งศูนย์ส่งเสริมการค้าชายแดน 4 แห่ง ในจังหวัดชายแดนที่ติดกับประเทศเพื่อนบ้าน ได้แก่ กัมพูชา ลาว พม่า และมาเลเซีย เพื่อเป็นศูนย์ให้ความรู้ พร้อมทั้งให้ความช่วยเหลือพัฒนาและแก้ไขปัญหาอุปสรรคทางการค้าแก่ผู้ประกอบการค้าชายแดนไทยในภูมิภาค ตามนโยบายของนางพรทิวา นาคาศัย รมว.พาณิชย์ ที่ต้องการให้กรมฯ เป็นศูนย์กลางให้ความช่วยเหลือผู้ประกอบการภูมิภาคใช้ประโยชน์จากเขตการค้าเสรีอาเซียน (อาฟตา) 
ทั้งนี้ ศูนย์ฯที่จะจัดตั้งขึ้นจะเป็นหน่วยงานให้คำปรึกษาแก่ผู้ประกอบการค้าตามจังหวัดชายแดนของไทยในการนำเข้าสินค้าวัตถุดิบ เพื่อใช้ในอุตสาหกรรมเกษตรและอุตสาหกรรมอื่นๆของไทย และผลักดันการส่งออกสินค้าของไทยไปในประเทศเพื่อนบ้าน พร้อมทั้งทำหน้าที่ในการสร้างเครือข่ายหน่วยงานภาครัฐ ผู้ประกอบการของไทยและเพื่อนบ้าน เพื่อให้ความสัมพันธ์ทางด้านการค้าขยายตัวมากขึ้น โดยจะจัดกิจกรรมประชุม สัมมนา การเจรจาธุรกิจ และการจัดคณะผู้แทนการค้าไปเยือนกันอย่างต่อเนื่อง
“ศูนย์ดังกล่าว จะช่วยให้การค้าชายแดนของไทยกับประเทศเพื่อนบ้านคล่องตัวมากขึ้น โดยจะทำให้เกิดการขยายตัวทั้งประเภทและปริมาณสินค้าที่ผ่านการค้าชายแดน ส่งผลดีต่อเศรษฐกิจภูมิภาคโดยตรง ซึ่งกรมฯตั้งเป้าหมายจะผลักดันให้การค้าชายแดนให้มีมูลค่าไม่น้อยกว่า 1 ล้านล้านบาท ภายในปี 2555” นายวิจักรกล่าว 
อย่างไรก็ตาม กรมฯได้ส่งเจ้าหน้าที่ลงไปสำรวจพื้นที่ เพื่อศึกษาความเป็นไปได้ในเรื่องของสถานที่จัดตั้ง อัตรากำลังคนที่จะไปประจำ และงบประมาณในการจัดตั้งแล้ว คาดว่าจะสามารถดำเนินการจัดตั้งได้แล้วเสร็จเร็วๆนี้ 
สำหรับสินค้าของไทยที่คาดว่าจะได้ประโยชน์จากการเปิดเสรีอาฟตา ได้แก่ ผลิตภัณฑ์เกษตร แฟชั่น ยานยนต์ อิเล็กทรอนิกส์ สินค้าอุปโภคบริโภค เฟอร์นิเจอร์ และวัสดุก่อสร้าง ส่วนธุรกิจของไทยที่มีโอกาสทางการค้าการลงทุนในประเทศเพื่อนบ้าน ได้แก่ อุตสาหกรรมเกษตร การท่องเที่ยวและธุรกิจต่อเนื่อง สุขภาพและความงาม การก่อสร้างและการออกแบบ